
KUVENDI
Nënkomisioni për Auditimin e Sektorit Publik


Tiranë, më 23.01.2026					                          Dokument parlamentar

V E N D I M

Nr. ____/2026

PËR SHPALLJEN E PROCEDURËS PËRZGJEDHËSE TË GRUPIT TË AUDITUESVE TË PAVARUR, TË CILËT DO TË AUDITOJNË LLOGARITË FINANCIARE PËR VITET 2024-2025, TË KONTROLLIT TË LARTË TË SHTETIT 

	Në mbështetje të nenit 7, pika 4, të ligjit nr. 154/2014 “Për organizimin dhe funksionimin e Kontrollit të Lartë të Shtetit” , Vendimit të Byrosë së Kuvendit nr. 54, datë 13.05.2020 “Për caktimin e specialistëve dhe ekspertëve të jashtëm të përkohshëm”, i ndryshuar dhe neneve 6, 17 dhe 18 të Rregullores “Për organizimin dhe funksionimin e nënkomisionit për auditimin e sektorit publik”,

NËNKOMISIONI PËR AUDITIMIN E SEKTORIT PUBLIK 

V E N D O S I:

1. Shpalljen e procedurës përzgjedhëse të grupit të audituesve të pavarur, të cilët do të auditojnë llogaritë financiare për vitet 2024-2025, të Kontrollit të Lartë të Shtetit.
2. 	Ftohen për paraqitjen e interesit audituesit ligjorë që janë persona fizikë ose  shoqëri audituese, të cilët përveç kushteve të përgjithshme të ushtrimit të profesionit të përcaktuara në legjislacionin në fuqi, duhet të plotësojë njëkohësisht edhe kriteret e mëposhtme:
a. Të ushtrojnë profesionin e audituesit ligjor për jo më pak se 5 (pesë) vitet e fundit,
b. Të mos jenë marrë ndaj tyre masa disiplinore në fuqi,
c. Të mos kenë të afërm përfshirë prindërit, bashkëshorti/ja, bashkëjetuesi/ja dhe fëmijët në moshë madhore, në marrëdhënie pune pranë Kontrollit të Lartë të Shtetit.
ç.	Të mos kenë qenë të angazhuar si auditues ligjor të kontraktuar nga shoqëritë tregtare apo të çdo forme tjetër, përfshirë ato financiare, ku kapitali shtetëror është mbi 50 për qind ose kur huatë, kreditë dhe detyrimet e tyre garantohen nga shteti, të cilat kanë qenë objekt auditimi nga Kontrolli i Lartë i Shtetit, për gjithë periudhën kohore që përfshin auditimin e llogarive financiare të Kontrollit të Lartë të Shtetit.
d. Të jenë të regjistruar në regjistrin publik aktiv të audituesve ligjorë dhe shoqërive audituese.
dh. Të kenë eksperiencë në auditimin ligjor të njësive ekonomike me interes publik.

3. Shërbimet e Kuvendit të shpallin dhe të bëjnë publike njoftimin për procedurën përzgjedhëse në faqen zyrtare të Kuvendit. Në shpallje të përcaktohet edhe dokumentacioni që duhet të shoqërojë propozimin e kandidaturës, për vlerësimin e përmbushjes së kritereve ligjore.
4. Afati i paraqitjes së kandidaturave për auditues ligjor, shoqëruar me dokumentacionin përkatës, përfundon 30 ditë nga data e publikimit të këtij vendimi.
5. Shërbimet e Kuvendit, brenda 5 ditëve nga përfundimi i afatit të pikës 4, bëjnë verifikimin paraprak të aplikantëve për plotësimin e kritereve formale, në bazë të dokumentacionit të depozituar.
6. Nënkomisioni pas përfundimit të procedurës së verifikimit paraprak, miraton listën e audituesve ligjorë, që plotësojnë kriteret formale dhe ia përcjell Komisionit për Ekonominë dhe Financat për të bërë përzgjedhjen.
7. [bookmark: _GoBack]Komisioni për Ekonominë, Punësimin dhe Financat brenda 10 ditëve nga përcjellja e listës realizon shortin për përzgjedhjen e grupit të audituesve. Rezultatet e shortit miratohen me vendim nga Komisioni, bëhen publike në faqen zyrtare të Kuvendit dhe i njoftohen Kontrollit të Lartë të Shtetit.
8. Raporti i auditimit i përgatitur nga  grupi i audituesve i përcillet Nënkomisionit brenda muajit maj.
9. Pagesa e grupit të audituesve të pavarur mbulohet nga fondet buxhetore të Kuvendit. Masa e shpërblimit dhe kohëzgjatja e aktivizimit të audituesit ligjor, përcaktohet në kontratën e shërbimit sipas rregullave të përcaktuara në pikën 26, të Vendimit të Byrosë së Kuvendit nr. 54, datë 13.05.2020 “Për caktimin e specialistëve dhe ekspertëve të jashtëm të përkohshëm”, i ndryshuar. Ky shpërblim jepet në masë mujore dhe nuk mund të jetë më i ulët se 80 për qind dhe më i lartë se 150 për qind e pagës mujore të këshilltarit të komisioneve të përhershme.
10. Ky vendim hyn në fuqi menjëherë dhe publikohet në faqen zyrtare të Kuvendit.

